La Regidoria d’Educació organitza una xarrada sobre l’ús responsable de les xarxes socials
12 de Abril de 2016

Carcaixent

La Regidoria d’Educació de l’Ajuntament de Carcaixent, junt amb l’Equip de Transició de Primària a Secundària, ha organitzat per a demà una xarrada orientada a les famílies d’adolescents i preadolescents sobre l’ús responsable de les tecnologies i les xarxes socials. La xarrada respon a una demanda de les mateixes famílies que busquen orientació sobre com educar en la utilització segura i adequada d’internet i de les xarxes socials.

L’encarregada d’impartir la xarrada és Elena Campaña Marqués, professora de Tecnologia de la Informació i la Comunicació i responsable de la Unitat de Ciberdelictes, Convivència i Mediació de l’IES Puçol. Amb el títol “Educar per a l’ús responsable de les tecnologies i les xarxes socials”, la xarrada busca reflexionar sobre els perills als quals estan exposats els joves i la necessitat d’educar en el bon ús de les xarxes socials per conscienciar els menors sobre la importància de la protecció de la seua intimitat i privacitat.

Lourdes Castelló, regidora d’Educació, destacava la importància del paper de les famílies a l'hora d’educar i marcar les pautes en la relació entre els joves i les xarxes socials. La regidora també reconeixia que molts pares i mares es troben indefensos amb l’avanç de les noves tecnologies i no saben quin tipus de perills poden trobar-se els seus fills fent un mal ús d’estes. D’esta manera, Lourdes Castelló ha explicat que l’objectiu de la xarrada és “donar respostes als problemes que poden aparéixer a partir d’una realitat quotidiana per a les famílies com és l’ús d’internet i de les xarxes socials. Sabem que en alguns casos els xiquets tenen més informació que els pares, i per això és molt important fer-los coneixedors de quins són els perills a què poden enfrontar-se els seus fills i aproximar-los una sèrie de conductes responsables amb les noves tecnologies perquè les puguen aplicar”.

La xarrada tindrà lloc demà 13 d’abril, a les 18:30h, en l’IES Arabista Ribera. Ha estat organitzada per la Regidoria d’Educació i l’Equip de Transició de Primària a Secundària de Carcaixent. Este equip, format per psicòlegs de l’Ajuntament, tutors de 6é de Primària dels col·legis de Carcaixent, i directors i caps d’estudis dels centres de Primària i de l’Institut, té com a objectiu vetllar per tal que els alumnes de Primària realitzen correctament el trànsit a l’Educació Secundària, tant a nivell curricular com d’adaptació social i personal.